Tomáš, Erik, poslanec NR SR (2022-05-05):
Ďakujem veľmi pekne ešte raz za slovo. Kolegovia a kolegyne, ekonomická situácia na Slovensku je naozaj vážna a najviac postihuje, samozrejme, tie najohrozenejšie skupiny, medzi ktorých alebo medzi ktoré seniori určite patria. Včera Národná rada schválila skoršie vyplatenie tzv. 13. dôchodku, schválne hovorím takzvaného, pretože o žiadny 13. plnohodnotný dôchodok nejde, ide o sociálnu dávku a, naopak, táto vláda 13. dôchodok z dielne predchádzajúcich vlád zrušila. A treba povedať, že ani to skoršie vyplatenie 13., tzv. 13. dôchodku nie je žiadnym riešením. Nielen podľa nás, ale aj predstaviteľov Jednoty dôchodcov Slovenska, ktorí asi k tomu majú najviac čo povedať. Jednoducho skorším vyplatením 13. dôchodku sa prakticky žiadnym spôsobom seniorom nepomáha, pretože oni by aj tak mali nárok na tieto peniaze a na tento objem peňazí. Musím skonštatovať, že je mi naozaj smutno, ako sa vláda stavia k seniorom, pretože už od jesene sme vedeli, čo v tomto roku príde, aká vlna zdražovania, ba dokonca aktuálne čísla prekonávajú aj tie najtemnejšie odhady. Stále o tých číslach hovoríme, ale musím ich pripomenúť, lebo, ako som povedal, neustále sa zhoršujú. Inflácia, teda zdražovanie len za marec vystúpala na vyše 10 %, dôchodcovská inflácia, teda tá, ktorá sa týka samotných dôchodcov, je už podľa prvých odhadov vyše 11 % a dôchodky rástli len o 1,3 %. Toto je fakt. Toto proste nepustí a nejaké skoršie vyplatenie sumy, na ktorú aj tak dôchodcovia majú nárok, nie je, opakujem, žiadnym riešením. My za stranu HLAS – sociálna demokracia tu môžeme hrdo stáť, pretože už od jesene nielenže upozorňujeme, ale aj navrhujeme rôzne druhy riešení pre seniorov. Najprv sme prišli s tým, aby dôchodcovia dostali jednorazový kompenzačný príspevok. Bolo to podľa výšky dôchodku od 300 do 100 eur. Potom sme prišli s tým na jeseň, aby sa aspoň predĺžilo pokračovanie mechanizmu minimálnej valorizácie, ktorý spočíval dlhé roky v tom, že pokiaľ dôchodcovi nevyšla adekvátna suma na základe aktuálnej inflácie, tak mu bolo garantovaných minimálne 2 % z priemerného dôchodku. Ten sa v súčasnosti pohybuje už vyše 500 eur, viem, že mnohých seniorov to prekvapí, ale je to tak, taká je výška priemerného dôchodku, tak keď by si vyrátali 2 %, tak určite aspoň niečo by to bolo, aspoň by to bola tá minimálna garantovaná hranica. Potom sme prišli s ďalším návrhom, keď teda Igor Matovič a spol. rozhodli o tom, že budú motivovať peniazmi k očkovaniu seniorov. A iba tí, ktorí sa dali zaočkovať, dostali príspevok, buď 300, alebo 200 eur. My sme okamžite prišli s tým, aby aj nezaočkovaní dôchodcovia, teda všetci seniori, dostali 200 euro na finančnú pomoc. Aj toto vládny valec neschválil, aj toto bolo zmätené zo stola. Štvrtý návrh, ktorý sme predložili, ten sa ani nedostal na rokovanie do parlamentu, oni ho normálne vyradili. Pamätáte si, navrhovali sme mimoriadnu valorizáciu dôchodkov v tejto ťažkej situácii po vzore Českej republiky, kde to urobili, bohužiaľ, pán Dostál na rozdiel od prípadu marihuana našiel nejaký problém v šesťmesačnej lehote a návrh sa ani len nedostal na rokovanie parlamentu. Chcem hneď z tohto miesta vyhlásiť, že v máji na tejto schôdzi bude, pretože už tá šesťmesačná lehota, už sa ňou nebudú môcť oháňať, čiže príde návrh do parlamentu na mimoriadnu valorizáciu dôchodkov. No a teda keď všetko toto bolo zmietnuté zo stola, tak prichádzame s ďalším riešením pre seniorov. Veľmi jednoduchým. Teda ak už bol skoršie vyplatený ten 13. dôchodok, chceme, aby bol vyplatený tzv. 14. dôchodok, a to pred koncom roka tak, ako sú dôchodcovia zvyknutí a v takom istom objeme. To by bola aspoň nejaká pomoc, tu by boli naozaj tie peniaze navyše a musím opäť povedať, že s takýmto riešením opäť súhlasí Jednota dôchodcov Slovenska. Preto vás chcem všetkých poprosiť, pomôžte aspoň takýmto spôsobom. My každý mesiac niečo predložíme, čo sa týka dôchodcov, ale aj mladých rodín a ďalej, veď budeme o tom ešte hovoriť, pracujúcich a podobne, ale teraz sa bavíme o tomto zákone. Chcem vás všetkých poprosiť, podporte tento zákon, nie je to veľká záťaž pre štátny rozpočet, je to približne vo výške 300 mil. eur, štátny rozpočet na to má, za dva roky sú daňové nadpríjmy 3,5 mld. eur, napožičiavala si vláda toľko, že zvýšila dlh o 15 mld. a tak ďalej a tak ďalej. Tie peniaze sú k dispozícii, dajte ich tým, ktorí to potrebujú, a jednou z týchto skupín sú dôchodcovia. Ja vás v mene ich pekne žiadam o to, aby ste podporili tento návrh zákona. Ďakujem pekne.